

**Pre**: **Médiá**

**Od**: Tlačový odbor Kancelárie ministra vnútra SR

**Dátum**: 3. júl 2022

**Počet strán:**  *3*

Vec: Tlačová správa - *Letná sezóna na horách z pohľadu HZS*

**Turistov v slovenských horách pribúda**

**Horskí záchranári pracujú nepretržite**

**Horská záchranná služba zaznamenáva oproti minulému roku (2021) v slovenských horách nárast turistov. Letná sezóna je v plnom prúde a tými horských záchranárov absolvujú denne niekoľko zásahov a záchranných akcií. Najčastejšími úrazmi v mesiacoch máj, jún, júl tohto roku sú** úrazy dolných končatín, najmä v oblasti členka a kolien a tiež úrazy horných končatín, ktoré vznikajú najmä nesprávnym dostúpením, pošmyknutím a následným pádom. Dôvodov vzniku úrazov je niekoľko: môže ísť o mokrý terén, nevhodnú obuv, zlý kondičný stav či nepozornosť pri presune na turistických chodníkoch.

**Náročné zásahy HZS počas letných mesiacov – máj, jún, júl**

***„Po obmedzeniach v súvislosti s pandémiou COVID-19 je cítiť, že do slovenských hôr sa vracajú aj zahraniční návštevníci. Horskí záchranári sú v pohotovosti. K jedným z najnáročnejších zásahov patria zásahy vykonávané v nočných hodinách v exponovanom horolezeckom teréne,“*** uviedol **minister vnútra SR Roman Mikulec.** O takýto išlo dňa 16. 6. 2022, kedy v juhozápadnej stene Jastrabej veže uviazli po zaseknutí lana dve poľské horolezkyne. Zásah a postup záchranárov HZS komplikovalo nepriaznivé búrkové počasie a tma, kedy v takýchto podmienkach prichádza k rýchlemu podchladeniu postihnutých. Našťastie, v tomto prípade sa horolezkyne počas nočnej akcie, ktorá trvala až do skorých ranných hodín, podarilo dostať do bezpečia. O tri dni neskôr sa opäť opakoval scenár, kedy HZS so žiadosťou o pomoc kontaktovali iné dve poľské horolezkyne, s rovnakým problémom zaseknutého lana v postupovej ceste. Tentokrát záchranná akcia prebehla na Javorovom štíte vo Vysokých Tatrách. Horolezkyne mali šťastie, že aj napriek tomu, že sa v teréne nachádzali v neskorých popoludňajších hodinách, bolo ešte možné do zotmenia nasadiť leteckú techniku, a tak urýchliť celý proces záchrany.

Náročný deň zažili horskí záchranári koncom júna (25. 6.) vo Vysokých Tatrách, kedy prebehli súbežne 4 záchranné akcie. V Kolovom sedle pod Jahňacím štítom uviazli v ťažko dostupnom teréne dvaja slovenskí turisti; v tom čase zároveň bola prijatá tiesňová výzva od 2 horolezcov z Ostrej vežičky, ktorí po páde do Furkotskej doliny utrpeli úrazy dolných končatín. V časovom horizonte niekoľkých minút utrpel úraz hornej končatiny, spôsobený padajúcimi skalami na Veľkej Svišťovke poľský turista. A súbežne bol vykonaný zásah na turistickom chodníku vo Veľkej Studenej doline, kde potrebovala pomoc turistka s úrazom členka. Tento deň bolo možné vykonanie zásahov v súčinnosti s posádkami Vrtuľníkovej záchrannej zdravotnej služby (VZZS), čím sa výrazne skrátila doba čakania na príchod záchranárov a transport pacientov na urgentné ošetrenie. V spomínaných prípadoch mali turisti šťastie, no **podľa HZS k najvážnejším nehodám na horách patria samozrejme tie smrteľné.**

**Rodičia s malými deťmi by mali vyberať nenáročné túry**

HZS tiež upozorňuje na situácie, do ktorých by sa turisti ani nemali dostávať, ale napriek tomu sa toto leto opakujú. Počas júlových búrok, ktoré bývajú v horskom prostredí zvlášť nebezpečné, uviazlo 8 turistov, vrátane detí vo veku 6 – 12 rokov na vrchu rokliny Suchá Belá. V ten istý deň zasahovali záchranári aj v oblasti Misových vodopádov, kde pomáhali iba 3-ročnému českému chlapcovi a  jeho rodičom. Na konci júla opäť pomáhali skupine slovenských turistov, ktorí po tme bez svetla schádzali z Kláštoriska s deťmi vo veku 3-9 rokov. ***„Rokliny Slovenského raja sú náročné na prechod aj v čase, kedy je terén schodný, skala a technické zariadenia ako rebríky, stúpačky nie sú mokré a klzké. Rodičia s takto malými deťmi by mali zvážiť prechod cez rokliny a vybrať si menej náročnú trasu tak technicky, ako aj kondične,“*** vysvetlil **Marek Biskupič, riaditeľ Horskej záchrannej služby**. HZS tiež určite neodporúča začínať akúkoľvek túru okolo obeda alebo popoludní.

**Záchranu domácich miláčikov HZS nevykonáva**

**O**perátori HZS sa pomerne často stretávajú aj s volajúcimi, ktorí žiadajú o záchranu domácich miláčikov po uviaznutí na rebríkoch alebo uštipnutí hadmi. **HZS však upozorňuje, že horskí záchranári sú primárne zdravotníckymi záchranármi a takéto zásahy nevykonávajú.**

**Časté chyby turistov a odporúčania HZS**

 Stále platí, že **do hôr treba byť adekvátne vystrojený a kondične dobre pripravený**. Ešte stále sa opakujú tie isté vážne pochybenia ako - individuálny pohyb v horách, nedostatočné informovanie príbuzných o pohybe, ubytovaní a plánovaných túrach, ktoré si vyžiadali aj za posledné mesiace opakovane najvyššiu cenu.

 **Časté chyby vznikajú stále aj počas plánovania a nástupu na túru**. Veľké záchranné akcie horolezcov a turistov sa pravidelne rozbiehajú v podvečerných alebo nočných hodinách. Pritom by mali byť plánované s dostatočnou časovou rezervou a ohľadom na počasie, aby aj v prípade problému nevznikala časová tieseň a návštevníci hôr sa mohli bezpečne vrátiť do zotmenia.

 **Stále sa stretávame s nedostatočným vybavením v takto vzniknutých situáciách**. Ak je človek nútený čakať na jednom mieste do príchodu záchranárov (prípadne aj prečkať noc v stene) a nemá dostatočné vybavenie pre núdzové bivakovanie, dochádza k rýchlemu podchladeniu organizmu. Ak je takýto človek navyše zranený, čas na jeho záchranu sa skracuje, čo môže mať fatálne následky. Treba mať na pamäti, že s príchodom noci, teplota v horskom prostredí rýchlo klesá a rozdiel medzi nočnou a dennou teplotou môže byť markantný, niekedy aj viac ako 20 stupňov.

 **Pre bežných turistov platia stále rovnaké zásady – mať dobrú obuv a vybavenie, dostatok tekutín, zohľadniť svoj zdravotný stav a vek detí pri výbere túr. Pri úrazoch, či navigácií v teréne pomôže Aplikácia HZS a poistenie pre zásah HZS, deti do 18 rokov poistenie pre takýto zásah nemusia mať uzavreté. V neposlednom rade mať dobre nabitý mobilný telefón.**

**V prípade nejasností o pohybe v národnom parku, či uzáverách turistických chodníkov, je vhodné obrátiť sa nie na Horskú záchrannú službu**, ale priamo na Správu toho ktorého národného parku, ktorá je zodpovedná za príslušnú prírodnú oblasť, za stav turistických chodníkov a ich priechodnosť. Pohyb v TANAP-e definuje Návštevný poriadok TANAP-u : (https://tanap.sopsr.sk/navstevnici/ )

MV SR a HZS praje všetkým návštevníkom hôr veľa príjemných zážitkov a  chvíľ strávených bez nehôd a šťastný návrat domov.